ΚΑΝΟΝΙΣΜΟΣ (ΕΚ) αριθ. 31/96 ΤΗΣ ΕΠΙΤΡΟΠΗΣ της 10ης Ιανουαρίου 1996 σχετικά με το πιστοποιητικό απαλλαγής από ειδικούς φόρους κατανάλωσης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης (1), όπως τροποποιήθηκε τελευταία από την οδηγία 94/741/ΕΚ (2), και ιδίως το άρθρο 23 παράγραφος 1α,

Εκτιμώντας:

ότι τα κράτη μέλη απαλλάσσουν από ειδικούς φόρους κατανάλωσης τα υποκείμενα στους φόρους αυτούς προϊόντα που προορίζονται για παράδοση στις ένοπλες δυνάμεις και τους οργανισμούς που αναφέρονται στο άρθρο 23 παράγραφος 1 της οδηγίας 92/12/ΕΟΚ 7

ότι, σύμφωνα με το άρθρο 23 παράγραφος 1α της οδηγίας 92/12/ΕΟΚ, οι ένοπλες δυνάμεις και οι οργανισμοί που αναφέρονται στο άρθρο 23 παράγραφος 1 επιτρέπεται να παραλαμβάνουν προϊόντα από άλλα κράτη μέλη υπό καθεστώς αναστολής της επιβολής ειδικών φόρων κατανάλωσης με την κάλυψη του συνοδευτικού εγγράφου, υπό τον όρο ότι το εν λόγω έγγραφο συνοδεύεται από πιστοποιητικό απαλλαγής 7 ότι πρέπει να καθοριστεί η μορφή και το περιεχόμενο του πιστοποιητικού απαλλαγής 7

ότι πρέπει να επιτραπεί στα κράτη μέλη να επεκτείνουν το πεδίο εφαρμογής των διατάξεων του παρόντος κανονισμού σε άλλους τομείς της έμμεσης φορολογίας 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ειδικών φόρων κατανάλωσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το έγγραφο που περιλαμβάνεται στο παράρτημα χρησιμοποιείται ως πιστοποιητικό απαλλαγής κατά την έννοια του άρθρου 23 παράγραφος 1α της οδηγίας 92/12/ΕΟΚ με την επιφύλαξη των επεξηγηματικών σημειώσεων που παρατίθενται στο παράρτημα.

Άρθρο 2

Τα κράτη μέλη μπορούν να προσαρμόσουν το πιστοποιητικό απαλλαγής που αναφέρεται στο άρθρο 1 προκειμένου να επεκτείνουν τη χρησιμοποίησή του σε άλλους τομείς της έμμεσης φορολογίας και να εξασφαλίσουν ότι η απαλλαγή είναι σύμφωνη με τους όρους και τους περιορισμούς που προβλέπει η εσωτερική νομοθεσία τους για τη χορήγηση απαλλαγών.

Άρθρο 3

Τα κράτη μέλη που επιθυμούν να προσαρμόσουν το πιστοποιητικό απαλλαγής ενημερώνουν την Επιτροπή και της παρέχουν όλες τις χρήσιμες ή αναγκαίες πληροφορίες σχετικά. Η Επιτροπή ενημερώνει τα άλλα κράτη μέλη.

Άρθρο 4

Το πιστοποιητικό απαλλαγής συντάσσεται σε δύο αντίτυπα:

- ένα αντίτυπο φυλάσσεται από τον αποστολέα,

- ένα αντίτυπο επισυνάπτεται στο διοικητικό συνοδευτικό έγγραφο που προβλέπεται στο άρθρο 18 της οδηγίας 92/12/ΕΟΚ.

Τα κράτη μέλη μπορούν να απαιτήσουν ένα πρόσθετο αντίτυπο για διοικητικούς λόγους.

Άρθρο 5

1. Κάθε εγκεκριμένος αποθηκευτής που παραδίδει προϊόντα υπό καθεστώς αναστολής ειδικών φόρων κατανάλωσης στις ένοπλες δυνάμεις και τους οργανισμούς που αναφέρονται στο άρθρο 23 παράγραφος 1 της οδηγίας 92/12/ΕΟΚ οφείλει να διατηρεί στα βιβλία του πιστοποιητικό απαλλαγής από ειδικούς φόρους κατανάλωσης.

2. Για τους σκοπούς της παραγράφου 1 ο παραλήπτης καταθέτει στον εγκεκριμένο αποθηκευτή πιστοποιητικό απαλλαγής από ειδικούς φόρους κατανάλωσης, το οποίο πρέπει να φέρει τη σφραγίδα της αρμόδιας αρχής του κράτους μέλους υποδοχής.

Ωστόσο, εάν τα παραδιδόμενα αγαθά προορίζονται για επίσημη χρήση, τα κράτη μέλη μπορούν, με όρους που αυτά καθορίζουν, να απαλλάσουν τον παραλήπτη από την υποχρέωση να μεριμνά ώστε το πιστοποιητικό να φέρει σφραγίδα αρμόδιας αρχής.

Άρθρο 6

1. Τα κράτη μέλη ενημερώνουν την Επιτροπή σχετικά με την υπηρεσία που είναι αρμόδια για την επίθεση σφραγίδας επί του πιστοποιητικού απαλλαγής από ειδικούς φόρους κατανάλωσης.

2. Κάθε κράτος μέλος το οποίο, σύμφωνα με το άρθρο 5 παράγραφος 2 δεύτερο εδάφιο απαλλάσσει τον αποστολέα από την υποχρέωση επίθεσης σφραγίδας, ενημερώνει σχετικά την Επιτροπή.

3. Η Επιτροπή κοινοποιεί εντός μηνός στα άλλα κράτη μέλη τις πληροφορίες που λαμβάνει από κράτη μέλη με τις διατάξεις των παραγράφων 1 και 2.

Άρθρο 7

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιανουαρίου 1996.

Για την Επιτροπή

Mario MONTI

Μέλος της Επιτροπής

(1) ΕΕ αριθ. L 76 της 23. 3. 1992, σ. 1.

(2) ΕΕ αριθ. L 365 της 31. 12. 1994, σ. 46.

ΠΑΡΑΡΤΗΜΑ

>ΑΝΑΦΟΡΑ ΣΕ ΦΗΛΜ>

>ΑΝΑΦΟΡΑ ΣΕ ΦΗΛΜ>

Επεξηγηματικές σημειώσεις

1. Για τον εγκεκριμένο αποθηκευτή, το παρόν πιστοποιητικό χρησιμεύει ως δικαιολογητικό απαλλαγής για αποστολές στους δικαιούμενους απαλλαγής οργανισμούς/ιδιώτες που αναφέρονται στο άρθρο 23 παράγραφος 1 της οδηγίας 92/12/ΕΟΚ. Κατά συνέπεια, πρέπει να εκδίδεται ένα πιστοποιητικό για κάθε αποθηκευτή. Ο αποθηκευτής υποχρεούται να φυλάττει το πιστοποιητικό στα βιβλία του σύμφωνα με τις νομοθετικές διατάξεις που εφαρμόζονται στο κράτος μέλος του.

2. α) Το χρησιμοποιούμενο χαρτί πρέπει να είναι σύμφωνο με τις προδιαγραφές που ορίζονται στην Επίσημη Εφημερίδα των Ευρωπαϊκών Κοινοτήτων αριθ. C 164 της 1ης Ιουλίου 1989.

Το χαρτί πρέπει να είναι λευκό για όλα τα αντίτυπα και το μέγεθός του πρέπει να είναι 210 Χ 297 χιλιοστά, με μέγιστη απόκλιση 5 χιλιοστά λιγότερο ή 8 χιλιοστά περισσότερο ως προς το μήκος.

Το πιστοποιητικό απαλλαγής συντάσσεται σε δύο αντίτυπα:

- ένα αντίτυπο φυλάττεται από τον αποστολέα,

- ένα αντίτυπο επισυνάπτεται στο συνοδευτικό διοικητικό έγγραφο.

β) Στο τετράγωνο 5.Β ο χώρος που δεν χρησιμοποιείται πρέπει να διαγράφεται ώστε να είναι αδύνατη οποιαδήποτε προσθήκη.

γ) Το έγγραφο πρέπει να συμπληρώνεται ευανάγνωστα και κατά τρόπο ώστε τα αναγραφόμενα να είναι ανεξίτηλα. Δεν πρέπει να υπάρχουν σβησίματα ή διαγραφές. Το έγγραφο αυτό πρέπει να συμπληρώνεται σε γλώσσα που αναγνωρίζεται από το κράτος μέλος υποδοχής.

δ) Εάν η περιγραφή των αγαθών (τετράγωνο 5.Β του πιστοποιητικού) παραπέμπει σε δελτίο παραγγελίας συνταγμένο σε γλώσσα που δεν αναγνωρίζεται από το κράτος μέλος υποδοχής, ο δικαιούμενος απαλλαγής οργανισμός/ιδιώτης οφείλει να επισυνάψει μετάφρασή του.

ε) Εξάλλου, εάν το πιστοποιητικό είναι συνταγμένο σε γλώσσα που δεν αναγνωρίζεται από το κράτος μέλος του αποθηκευτή, ο δικαιούμενος απαλλαγής οργανισμός/ιδιώτης οφείλει να επισυνάψει μετάφραση των πληροφοριών σχετικά με τα αγαθά που περιγράφονται στο τετράγωνο 5.Β.

στ) Ως αναγνωρισμένη γλώσσα νοείται μία από τις γλώσσες που χρησιμοποιούνται επισήμως στο ενδιαφερόμενο κράτος μέλος ή κάθε άλλη επίσημη γλώσσα της Κοινότητας την οποία το ενδιαφερόμενο κράτος μέλος δηλώνει ότι μπορεί να χρησιμοποιείται για το σκοπό αυτό.

3. Με τη δήλωσή του στο τετράγωνο 3 του πιστοποιητικού, ο δικαιούμενος απαλλαγής οργανισμός/ιδιώτης παρέχει τις πληροφορίες που είναι αναγκαίες για την εξέταση της αίτησης απαλλαγής στο κράτος μέλος υποδοχής.

4. Με τη δήλωσή του στο τετράγωνο 4 του πιστοποιητικού, ο οργανισμός επιβεβαιώνει την ακρίβεια των πληροφοριών που περιέχονται στα τετράγωνα 1 και 3.α) του εγγράφου που πιστοποιεί ότι ο δικαιούμενος απαλλαγής ιδιώτης είναι μέλος του προσωπικού του.

5. α) Η παραπομπή στο δελτίο παραγγελίας (τετράγωνο 5.Β του πιστοποιητικού) πρέπει να αναφέρει τουλάχιστον την ημερομηνία και τον αριθμό της παραγγελίας. Το δελτίο παραγγελίας πρέπει να περιλαμβάνει όλα τα στοιχεία που αναφέρονται στο τετράγωνο 5 του πιστοποιητικού. Εάν το πιστοποιητικό πρέπει να φέρει σφραγίδα της αρμόδιας αρχής του κράτους μέλους υποδοχής, το δελτίο παραγγελίας πρέπει επίσης να φέρει σφραγίδα.

β) Η αναφορά του αριθμού μητρώου ειδικών φόρων κατανάλωσης του εγκεκριμένου αποθηκευτή, όπως αυτός ορίζεται στο άρθρο 15α παράγραφος 2 στοιχείο α) της οδηγίας 92/12/ΕΟΚ είναι προαιρετική.

γ) Τα νομίσματα πρέπει να αναφέρονται με κωδικό αποτελούμενο από τρία γράμματα σύμφωνα με το διεθνές πρότυπο ISOIDIS 4127 του Διεθνούς Οργανισμού Τυποποίησης (1).

6. Το γνήσιο της δήλωσης του δικαιούμενου απαλλαγής οργανισμού/ιδιώτη πρέπει να βεβαιώνεται στο τμήμα 6 με σφραγίδα της αρμόδιας αρχής του κράτους μέλους υποδοχής. Η αρμόδια αρχή μπορεί να θέσει ως όρο για την εκ μέρους της έγκριση τη συγκατάθεση άλλης αρχής του ιδίου κράτους μέλους. Η εξασφάλιση της συγκατάθεσης αυτής επαφίεται στην αρμόδια φορολογική αρχή.

7. Για την απλούστευση της διαδικασίας, οι αρμόδιες αρχές μπορούν να εξαιρέσουν το δικαιούμενο απαλλαγής οργανισμό από την υποχρέωση να ζητά επίθεση σφραγίδας σε περίπτωση απαλλαγής για επίσημη χρήση. Ο οργανισμός πρέπει να αναφέρει την εξαίρεση αυτή στο τετράγωνο 7 του πιστοποιητικού.

(1) Ενδεικτικά, ορισμένοι χρησιμοποιούμενοι σήμερα κωδικοί νομισμάτων είναι: BEF (βελγικό φράγκο), DEM (γερμανικό μάρκο), DKK (δανική κορόνα), ESP (ισπανική πεσέτα), FRF (γαλλικό φράγκο), GBP (λίρα στερλίνα), GRD (ελληνική δραχμή), IEP (ιρλανδική λίρα), ITL (ιταλική λίρα), LUF (φράγκο Λουξεμβούργου), NLG (ολλανδικό φιορίνι), PTE (πορτογαλικό εσκούδο), ATS (αυστριακό σελίνι), FIM (φινλανδικό μάρκο), SEK (σουηδική κορόνα), USD (δολάριο Ηνωμένων Πολιτειών).